Lonsdale

La Lonsdale a l'é n'asienda britanica d'abijament sportiv.

 Stòria 

Lonsdale a pija sò nòm dal cont ëd Lonsdale ch'a fa sìnch, Hugh Cecil Lowther. Lord Lonsdale a combinava d'ancontr ëd bòcs dël 1909 e a l'é stàit pressident ëd la National Sporting Club of Britain. Tuti ij bocseur che a dventavo campion e a j'ero bon a dësfende 'l tìtol për tre vire a vagnavo la sintura 'd Lonsdale.  

Ant j'ani '60 Bernard Hart a l'ha visità 'l Lòrd për ciameje 'l përmess ëd dovré sò nòm e creé l'abijament con la marca Lonsdale.
Parèj a l'é nàita a Londra dël 1960 la Lonsdale, n'asienda ch'a fasìa abijament për la bòcs e che peui a l'ha 'dcò tacà a realisé abijament sportiv e 'd mòda an general.

Dël 1979 ël cantant Paul Weller (dij Jam) a l'é butasse 'd majëtte Lonsdale e dòp lòn la Lonsdale a l'é dventà na marca famosa e dovrà 'dcò da coj ch'a j'ero pa d'atleta.
Da la fin ëd j'ani '60 la marca a l'é stàita dovrà dai mod e peui da jë skinhead.

Ant j'ùltimi ani j'artìcoj Lonsdale a son dventà torna famos mersì a bocseur coma Mike Tyson, Henry Cooper, Muhammed Ali e Lennox Lewis.

 Fótbal 

La Lonsdale a l'é stàit sponsor técnich ëd vàire squadre anglèise coma Sunderland, Birmingham City, Brentford, Swindon Town, Millwall e Blackburn Rovers. Con  Blackburn Rovers l'acòrdi a l'é stàit pa nomach técnich ma 'dcò comersial e parèj la marca Lonsdale a l'é dventà sponsor ofissial.

 Lonsdale e Skinhead 

Fin da soa nàssita 'l moviment skinhead a l'ha dovrà l'abijament Lonsdale coma a l'avìo fàit ëdcò ij mod, moviment da andoa a rivavo jë skinhead. A la fin ëd j'ani '70, ëd partì dla drita radical a l'han tacà a fé dla propaganda ai concert skinhead e parèj a l'é nàita n'union tra drita radical e moviment skinhead.

Da col moment ij mojen d'anformassion a l'han sempre sërcà 'd trové 'd neuve dzora ij Naziskin (valadì jë Skinhead neonasista) an dësmentiand parèj l'esistensa dël moviment original, che a l'era pa politicisà, e an creand na plancia sbalià ëd jë Skinhead. L'unica ròba che Naziskin e Skinhead a l'avìo an comun a l'era l'abijament: ëdcò ij naziskin a dovravo 'l midem look ëd j'àutri Skinhead e donca as butavo dzortut ròbe dla Lonsdale. Ancheuj tanta gent a pensa che Skinhead a sia un sinònim ëd Neonasista e che Lonsdale a sia na marca rassista.

Belavans la paròla Lonsdale a l'é stàita dovrà da la gioventù dla drita radical olandèisa: ij giovo nasista 'd col pais as buto 'n bomber Lonsdale con na modìfica dla marca: parèj as nòto dzortut le paròle NSDA (dla paròla Lonsdale) valadì mach na litra an meno ëd l'acrònim NSDAP che a veul dì Nationalsozialistische Deutsche Arbeiterpartei, ël partì Nassional Socialista ëd Hitler.

Categorìa:Industria